I samband med at NSB Anbud AS tek over transporten på Gjøvikbana frå juni 2006 ligg det inne eit ruteopplegg med noko redusert køyretid og ein ruteplan med meir «stive ruter», samanlikna med dagens togtilbod. Jernbaneverket har i 2005 gjort ei utgreiing av kva slags tiltak som er naudsynte på Gjøvikbana for å oppnå ytterlegare forbetringar i tilbodet til dei reisande, m.a. for å kome ned på ei reisetid på 1 time og 45 minutt mellom Gjøvik og Oslo S. Aktuelle tiltak i denne samanhengen omfattar styrking av straumtilførselen, forlenging og bygging av nye kryssingsspor og fjernstyring av delstrekninga Roa–Gjøvik. Samla kostnad for desse tiltaka er rekna til om lag 450 mill. kr. Forsterka straumforsyning ligg inne i første fireårsperiode 2006–2009 i Jernbaneverket sitt handlingsprogram, som er tufta på Stortinget sine vedtak om planrammer i samband med handsaminga av Nasjonal transportplan 2006–2015. Tiltak på Gjøvikbana vert elles prioriterte ut frå dei same kriteria som andre infrastrukturtiltak på jernbanenettet. Gjennomføringa av tiltak for å oppnå ei køyretid på 1 time og 45 minutt vil difor avhenge av prioriteringane i dei årlege statsbudsjettframlegga.